גיהנום בכלוב (2021)
הפקה > עלילות

האירוע כלל קרבות שנבעו מעלילות מתוסרטות גם מ-Raw וגם מסמאקדאון.
באירוע רסלמניה באקלאש, בובי לאשלי ניצח את דרו מקינטייר וברון סטרומן בקרב משולש ושמר על אליפות ה-WWE. לילה לאחר מכן בפרק של התוכנית Raw, לאשלי ביחד עם המנג'ר שלו, MVP, הציבו אתגר פתוח על חגורת האליפות בפני מתאבקי הארגון. דרו מקינטייר הגיע כדי להיענות בחיוב לאתגר בטענה שהוא לא זה שהוצמד במהלך הקרב המשולש. לעומת זאת, MVP הודיע שזהו אתגר פתוח לכל אחד פרט למקינטייר וסטרומן. במסגרת הקרב המרכזי של התוכנית Raw, נחשף שהאתגר הפתוח היה רק להתמודד מול לאשלי, לאו דווקא על התואר. חבר קבוצת הניו דיי, קופי קינגסטון, נענה לאתגר בחיוב ואף ניצח את לאשלי הודות להסחת דעת מצידו של מקינטייר. שבוע לאחר מכן, בכיר הנהלת ה-WWE, אדם פירס קבע קרב בין מקינטייר לקינגסטון, שבו המנצח יתמודד מול לאשלי על אליפות ה-WWE באירוע גיהנום בכלוב. הקרב בין השניים הסתיים ללא הכרעה לאחר הפרעה מצד לאשלי ו-MVP. קרב חוזר ביניהם נקבע ל-31 במאי, כאשר נאסר על לאשלי ו/או על MVP להיות במתחם הזירה או להפריע בקרב, אחרת לאשלי יושהה ל-90 יום מבלי לקבל שכר; בקרב זה, מקינטייר ניצח את קינגסטון על מנת להתמודד פעם נוספת נגד לאשלי על אליפות ה-WWE באירוע גיהנום בכלוב. במהלך חתימת החוזה בין לאשלי למקינטייר ב-7 ביוני בתוכנית, הקרב קיבל התניה נוספת, שלפיה זאת תהיה הפעם האחרונה שמקינטייר יתמודד על אליפות ה-WWE כל עוד לאשלי הוא האלוף.
באירוע רסלמניה באקלאש, ריאה ריפלי הגנה בהצלחה על אליפות הנשים של Raw מול שארלוט פלייר ואסקה בקרב משולש. לילה לאחר מכן בפרק של התוכנית Raw, פלייר התעמתה עם בכירי הנהלת ה-WWE, אדם פירס וסוניה דוויל, בדרישה להזדמנות נוספת להתמודד על התואר של ריפלי מתוך טענה שהיא לא זו שהוצמדה במהלך הקרב המשולש. פירס ודוויל הודיעו שאם פלייר תנצח את הקרב שלה מול אסקה, הם יחשבו על כך. לעומת זאת, פלייר הפסידה בקרב זה לאחר הסחת דעת מצידה של ריפלי. מנגד, שבוע לאחר מכן, פלייר גברה על אסקה. כתוצאה מכך, קרב בין ריפלי לפלייר על אליפות הנשים של Raw נקבע לאירוע גיהנום בכלוב.
באירוע רסלמניה באקלאש, ביאנקה בלאייר הגנה בהצלחה על אליפות הנשים של סמאקדאון מול ביילי. בפרק העוקב של התוכנית סמאקדאון, בכירת הנהלת ה-WWE, סוניה דוויל, ערכה מצעד אלופים עבור אלופי המותג סמאקדאון. ביילי קטעה את המצעד, כאשר היא טענה שהיא לא זכתה להכרה משום שהיא הייתה אלופת הנשים של סמאקדאון לזמן הארוך ביותר ואף טענה שבלאייר רימתה בקרב ביניהן באירוע רסלמניה באקלאש, כשהיא השתמשה בשיער שלה בתור נשק. ב-4 ביוני בפרק של התוכנית סמאקדאון, בלאייר איתגרה את ביילי לקרב חוזר ביניהן באירוע גיהנום בכלוב, אתגר שאליו ביילי נענתה בחיוב. שבועיים לאחר מכן בתוכנית, בלאייר שינתה את התניית הקרב, לקרב בתוך מבנה גיהנום בכלוב.
בלילה הראשון של רסלמניה 37, סזארו ניצח את סת' רולינס. בפרק העוקב של התוכנית סמאקדאון, רולינס תקף את סזארו לאחר הקרב של האחרון, כאשר הוא טען שהיריבות ביניהם עוד לא נגמרה. סזארו ניצח את רולינס בקרב חוזר ביניהם ב-7 במאי בפרק של התוכנית סמאקדאון, וכתוצאה מכך השיג לעצמו קרב על האליפות האוניברסלית מול רומן ריינס באירוע רסלמניה באקלאש, שבו סזארו כשל בניסיונו לזכות בתואר. לאחר קרב האליפות בין ריינס לסזארו, רולינס הגיע ותקף באכזריות את סזארו, כשהטיח את ידו של האחרון בכיסא. בפרק העוקב של התוכנית סמאקדאון, סזארו ניסה לאתגר את ריינס לקרב חוזר על התואר. לעומת זאת, רולינס תקף את סזארו פעם נוספת, הפעם סזארו פונה על אלונקה. ב-18 ביוני בפרק של התוכנית סמאקדאון, קרב נוסף בין השניים נקבע לבסוף לאירוע גיהנום בכלוב.
בלילה השני של רסלמניה 37, קווין אואנס ניצח את סמי זיין, שאליו התלווה אישיות היוטיוב, לוגאן פול. בפרק העוקב של התוכנית סמאקדאון, זיין טען שהוא הפסיד לאואנס, כי דעתו הוסחה מרוב דאגה לבריאותו של פול. זיין איתגר את אואנס לקרב חוזר. אואנס ניצח את זיין כתוצאה מספירת חוץ לאחר שזיין נמלט מהזירה, ולאחר מכן אואנס הביא בחזרה את זיין לזירה וביצע עליו את מהלך הסטאנר. זיין המשיך להיות מעורב בפיוד עם אואנס במהלך השבועות הבאים עד שקרב נוסף נקבע בין השניים לאירוע גיהנום בכלוב.